ગુજરાત સરકારે સૂર્ય ઊર્જા માટે, ખેડૂતોના લાભ માટે એક નવી યોજનાની જાહેરાત કરી છે. અદ્દલ સ્ટાઇલ પ્રમાણે તેના નામ રાખ્યાં છે – સ્કાય. SKY – સૂર્યશક્તિ ખેડૂત યોજના. કંઇક બહુ મોટી યોજના હશે તેવી રીતે જાહેરાત માટેની તૈયારી હતી; પ્રધાન, નાયબ મુખ્યપ્રધાન અને મુખ્યપ્રધાન ત્રણેય હાજર હતાં અને ત્રણ ત્રણ સચીવો હાજર રખાયાં હતાં. યોજના આખરે નીકળી માત્ર 875 કરોડની. ગુજરાતમાં કુલ ખેડૂતોની સંખ્યા 15 લાખ છે. તેમાં પ્રારંભમાં માત્ર 12,400 ખેડૂતોને લાભ મળવાનો છે. એ પણ જેની પાસે વીજળી કનેક્શન હોય તેમને જ. સોલર પેનલની સૌથી વધુ જરૂર એવા ખેડૂતોને છે, જેમની વાડી સુધી હજી સુધી લાઇટનો થાંભલો પહોંચ્યો નથી. ઠીક છે, સરકારી યોજનાની મજા જ એ છે કે તેની પાછળનો શુભ હેતુ ભાગ્યે જ પાર પડે છે. યોજના કાગળોમાં જ રહી જાય છે. હેતુ માર્યો જાય છે. સૂર્ય ઉર્જા પાછળનો હેતુ સારો છે. ભાવિ સૂર્ય ઊર્જાનું છે. સૂર્ય એ જીવન છે તે માત્ર ફિલોસોફી નથી. સાચા અર્થમાં સૂર્ય એ પૃથ્વીનો જીવન સ્રોત છે. આજે નહીં તો કાલે સૂર્ય ઊર્જા પર મનુષ્યે આધાર રાખવો પડશે. તેમાં જેટલી ઝડપ થાય તેટલું સારું છે. બે કારણસર, વધતી વસતિ માટે ઊર્જાની જરૂર છે અને તેના કારણે કોલસો અને પેટ્રોલિયમ પદાર્થ બાળ્યા કરીશું તો પર્યાવરણને પણ નુકસાન થવાનું છે. નુકસાન થઇ ગયા પછી એક દિવસ કોલસો અને પેટ્રોલિયમ પદાર્થો ખૂટી પણ પડવાના છે. તેના કારણે સૂર્યની ઊર્જા એ ઉત્તમ વિકલ્પ છે અને તેના વિશે વિચારવાની વાત સારી છે. નાના પાયે ભલે વિચારાયું, પણ વિચારવું જરૂરી હતું. જોકે હજી સરકાર જોઈએ એટલી સિરિયસ થઈ નથી, કેમ કે આપણે નાગરિકો સિરિયસ થયાં નથી. આપણે પોતે પર્યાવરણ માટે પરવા કરતાં નથી, કેમ કે આપણને એમ લાગે છે કે આપણી લાઇફ તો આરામથી પૂરી થઇ જવાની છે. બીજાનું કે સમાજનું વિચારવાનું આપણને ફાવતું નથી.